OBJAVLJENI NOVI PODZAKONSKI AKTI NEOPHODNI ZA IMPLEMENTACIJU SISTEMA AIS/AES/CDS 
U „Službenom glasniku RS“, broj: 100 od 21.10.2026. godine, objavljen je Pravilnik o vrsti, obliku, strukturi i šiframa podataka u vezi sa zahtevima i odlukama radi sprovođenja carinskih formalnosti i Pravilnik o sadržini i načinu popunjavanja carinskih deklaracija. Oba pravilnika stupaju na snagu osmog dana od dana objavljivanja, tačnije 29.10.2026. godine.
Pravni osnov za donošenje navedenih pravilnika sadržan je u članu 6. stav 2. Carinskog zakona („Službeni glasnik RS”, br. 95/18...138/22), kojim je propisano da ministar nadležan za poslove finansija propisuje zahteve koji se odnose na vrstu, oblik, strukturu i šifre podataka iz člana 5. stav 2. ovog zakona, uzimajući u obzir neophodnost ispunjavanja carinskih formalnosti utvrđenih carinskim propisima i prirodu i svrhu razmene i čuvanja informacija iz člana 5. stav 1. ovog zakona.
S tim u vezi, napominjemo da se u toku sprovođenja Projekta „Automatizovani uvozni, izvozni sistem i sistem upravljanja carinskim odlukama (AIS/AES/CDS)“, a nakon izvršene komparativne analize važećeg Pravilnika o obliku, sadržini, načinu podnošenja i popunjavanja deklaracija i drugih obrazaca u carinskom postupku sa odgovarajućima propisima EU došlo do zaključka da je u ovoj oblasti potreban potpuno nov koncept ovog podzakonskog akta, radi operabilnosti navedenih sistema.

Ukazujemo da je navedeni projekat veoma značajan u smislu ispunjavanja uslova iz Poglavlja 29 (Carinska unija) u predpristupnim pregovorima sa Evropskom unijom, a koji se odnose na digitalizaciju i modernizaciju carinske službe, koji će doprineti približavanju EU standardima u pogledu carinskih procedura, zaštiti interesa građana kroz automatizovanu kontrolu uvoza/izvoza, što poboljšava sigurnosne aspekte i osigurava efikasniju naplatu dažbina.
Što se tiče Pravilnika o vrsti, obliku, strukturi i šiframa podataka u vezi sa zahtevima i odlukama radi sprovođenja carinskih formalnosti (čiji sastavni deo čine Prilog A i Prilog A1) i Pravilnika o sadržini i načinu popunjavanja carinskih deklaracija (čiji sastavni deo čine Prilog B i Prilog B1) isti su u najvećoj mogućoj meri usklađeni sa Implementacionim i Delegiranim aktom EU, uz uvažavanje specifičnosti carinskih postupaka koji se sprovode u Republici Srbiji i činjenice da Republika Srbija još uvek nije članica EU.

Pravilnik o vrsti, obliku, strukturi i šiframa podataka u vezi sa zahtevima i odlukama radi sprovođenja carinskih formalnosti počinje da se primenjuje dana 30.04.2027. godine (po isteku šest meseci od dana stupanja na snagu), osim odredaba koje se odnose na zahtev i odobrenje za elektronsku komunikaciju koje se primenjuju od dana 29.10.2026. godine (danom stupanja na snagu ovog pravilnika).
Pravilnik o sadržini i načinu popunjavanja carinskih deklaracija počinje da se primenjuje dana 30.04.2027. godine (po isteku šest meseci od dana stupanja na snagu), osim odredaba koje se odnose na izvoz (postupak 10 00) koje se  primenjuju od 02.11.2026. godine i odredaba koje se odnose na grupu podataka 18 09 000 000 za tranzitne deklaracije iz Priloga B ovog pravilnika koje se primenjuju od 01.07.2027. godine.
Danom početka primene Pravilnika o sadržini i načinu popunjavanja carinskih deklaracija (dana 30.04.2027. godine) prestaje da važi Pravilnik o obliku, sadržini, načinu podnošenja i popunjavanja deklaracija i drugih obrazaca u carinskom postupku („Službeni glasnik RS”, br. 42/19... 54/26), osim odredaba koje se odnose na deklaracije i obrasce koji su podneti putem  informacionog sistema carinske službe, koje prestaju da važe 19.11.2027. godine.

(Akt Uprave carina broj: 004085951 2026 10521 005 000 000 001 03 008 od 21.10.2026. godine)
2

